གཞན་ཡང་ཆ་བཞག་དང་རིགས་གནས་མཚོན་བྱས་ཁྱད་པར་དུ་བྱས་པ་རྣམས་གཏན་ནས་མི་མངོན་ལ།ཚིག་དོན་གཉིས་ཀྱི་ནང་ནས་གཙོ་བོ་དོན་གྱི་ཆ་ནས་འགྲེལ་བར་མཛད་པ་ཞིག་ཡིན།ལེའུ་དང་པོའི་ཁོངས་སུ་མཆོད་བརྗོད་དང་གླེང་གཞི།ཤེས་པར་བྱ་བ་ལ་ཡུལ་གསུམ་གྱི་རང་བཞིན་དང་།ཤེས་བྱེད་བློ་ཡི་རང་བཞིན་ལ་རྟོག་པ་དང་རྟོག་མེད།བློ་རིག་བརྒྱད་དང་ཚད་མིན་གྱི་བློ་ལྔ་བཅས་ཀྱི་རྣམ་བཞག་སོགས་བསྟན།ལེའུ་གཉིས་པའི་ཁོངས།ཚད་མ་སྤྱི་ཡི་རང་བཞིན་དང་།དགག་སྒྲུབ་དང་རྫས་ལྡོག།རྫས་ཡོད་དང་བཏགས་ཡོད།བརྗོད་བྱ་དང་རྗོད་བྱེད།དངོས་རྟོགས་དང་ཤུགས་རྟོགས།སྤྱི་དང་བྱེ་བྲགདགག་སྒྲུབ་ཀྱི་དངོས་ཤུགས་རྟོགས་ཚུལ།མངོན་རྗེས་ལ་ལོག་རྟོག་དགག་པའི་རིམ་པ་བཅས་གསལ་བར་བསྟན།ལེའུ་གསུམ་པའི་ཁོངས་རྒྱལ་བའི་བཀའ་ཚད་མ་དང་།ལུང་ཚད་མ་གཉིས་ཀྱི་རྣམ་བཞག་རྒྱས་པར་གསུངས།ལེའུ་བཞི་པའི་ཁོངས་མངོན་རྗེས་གཉིས་ཀྱི་དབྱེ་གཞིར་གྱུར་པའི་རིག་པ་ཚད་མའི་རྣམ་བཞག་སྤྱི་དང།ནང་གསེས་མངོན་སུམ་ཚད་མའི་རིམ་པ་བཅས་བཤད།ལེའུ་ལྔ་པའི་ཁོངས་རྗེས་དཔག་ཚད་མའི་མཚན་ཉིད་དང་བསྒྲུབ་བྱའི་སྐོར།རྗེས་དཔག་གི་སྒྲ་འཇུག་ཚུལ་གྱི་བཤད་པ།བོན་ཅན་གྱི་བཤད་པ།མཐུན་ཕྱོགས་དང་མི་མཐུན་ཕྱོགས་ཀྱི་བཤད་པ།རྟགས་ལྟར་སྣང་ལས་འཕྲོས་པའི་འགལ་དང་མ་ངེས་མ་གྲུབ་གསུམ་གྱི་རྣམ་བཤད་དང་།རྟགས་ཀྱི་བྱེད་ལས།འགལ་འབྲེལ་དང་།ཡང་དག་པའི་རྟགས་ཀྱི་རྣམ་དབྱེ་བཅས་གསལ།ལེའུ་དྲུག་པའི་ཁོངས་རང་དོན་རྗེས་དཔག་དང་དགག་སྒྲུབ་ཀྱི་རྟགས་གཉིས་པོའི་སྐོར་ཁ་གསལ་བྱས།ལེའུ་བདུན་པའི་ནང་གཞན་དོན་རྗེས་དཔག་དང་།རྗེས་དཔག་གི་བསལ་བ།རྒོལ་བའི་རྣམ་བཞགརྩོད་ངགཐལ་འགྱུར་བཅས་གསུངས།ལེའུ་བརྒྱད་པའི་ནང་མཚན་མཚོན་གཞི་གསུམ་གྱི་བཤད་པ་དང་།མཚན་ཉིད་ཀྱི་རྣམ་བཞག།མཚོན་བྱའི་རང་བཞིན།མཚན་གཞི་ཡི་རང་བཞིན།མཚན་མཚོན་གཞི་གསུམ་གྱི་འབྲེལ་ཚུལ་དང་།མཚོན་ཚུལ།འགལ་མཚུངས།མཚན་མཚོན་འཁྲུལ་པ་སྤོང་བའི་རིམ་པ་བཅས་ལེགས་པར་གཏན་ལ་ཕབ་ནས་བསྟན།ལེའུ་བརྒྱད་པོ་དེ་དག་མདོར་དྲིལ་ན།རྩ་བའི་ས་བཅད་གསུམ་གྱི་ཁོངས་སུ་འདུ་བ་སྟེ།རྩ་བའི་ས་བཅད་དང་པོ་ཤེས་པར་བྱ་བ་ཡུལ་གྱི་རང་བཞིན་ཁོངས་ལེའུ་དང་པོ་དང་།རྩ་བའི་ས་བཅད་གཉིས་པ་ཤེས་པར་བྱེད་པ་ཡུལ་ཅན་གྱི་རང་བཞིན་ཁོངས་ལེའུ་གཉིས་པ་ནས་ལེའུ་བདུན་པའི་བར་ཆ་ཚང་དང་།རྩ་བའི་ས་བཅད་གསུམ་པ་དེ་དག་གི་རང་བཞིན་མཚན་མཚོན་གཞི་གསུམ་གྱི་རང་བཞིན་གཏན་ལ་དབབ་པའི་ཁོངས་ལེའུ་བརྒྱད་པ་ཆ་ཚང་བསྡུས་ཡོད།